ขาดดุลการคลังเพียบ ผลจากเร่งเบิกจ่ายงบ
รัฐบาลกระตุ้นเศรษฐกิจมือเติบ ส่งผลให้ขาดดุลการคลังในรอบครึ่งปีถึง 4 แสนล้าน
4 ก.ค. 2555

รัฐบาลกระตุ้นเศรษฐกิจมือเติบ ส่งผลให้ขาดดุลการคลังในรอบครึ่งปีถึง 4 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง เปิดเผยว่า ฐานะการคลังของภาครัฐบาลในไตรมาส 2 ขาดดุล 2.5 แสนล้านบาท ส่งผลให้ครึ่งปีแรกของปีงบประมาณ 2555 ดุลการคลังภาครัฐบาลขาดดุลไปแล้ว 4.01 แสนล้านบาท
ทั้งนี้ ดุลการคลังภาครัฐบาลขาดดุล 2.5 แสนล้านบาท สูงกว่าช่วงเดียวกันปีที่แล้ว 1.55 แสนล้านบาท ขณะที่รัฐบาลมีรายได้ทั้งสิ้น 7.06 แสนล้านบาท สูงขึ้นเมื่อเทียบกับช่วงเดียวกันปีที่แล้ว 4.69 หมื่นล้านบาท เนื่องจากการจัดเก็บภาษีที่สำคัญปรับตัวสูงขึ้นจากการฟื้นตัวของเศรษฐกิจหลังเหตุการณ์อุทกภัย และรัฐวิสาหกิจนำส่งรายได้สูงขึ้น
สำหรับการเบิกจ่ายของรัฐบาลรวมทั้งสิ้น 9.58 แสนล้านบาท สูงกว่าช่วงเดียวกันปีที่แล้วถึง 2.02 แสนล้านบาท หรือ 26.9% นอกจากนี้บัญชีเงินนอกงบประมาณมีรายจ่ายเงินชดเชยสูงขึ้นจากกองทุนน้ำมันเชื้อเพลิง ส่งผลให้ในช่วงครึ่งปีแรกของปีงบประมาณ 2555 ดุลการคลังภาครัฐบาลขาดดุล 4.01 แสนล้านบาท คิดเป็น 3.5% ของจีดีพี สูงกว่าช่วงเดียวกันปีที่แล้วที่ขาดดุล 3.22 แสนล้านบาท 
ขณะเดียวกันดุลการคลังที่ขาดดุลของรัฐบาล ไม่นับรวมรายได้และรายจ่ายจากดอกเบี้ย และการชำระคืนต้นเงินกู้ขาดดุลอีก 3.6 แสนล้านบาท 
นายสมชัย กล่าวว่า การขาดดุลการคลังของภาครัฐบาลในช่วงครึ่งปีแรกของปีงบประมาณ เป็นไปตามนโยบายการคลังของรัฐบาลในปีนี้ที่เป็นงบประมาณแบบขาดดุล เพื่อขับเคลื่อนเศรษฐกิจให้ขยายตัวอย่างมีเสถียรภาพ และขยายตัวอย่างยั่งยืน